Hoekom is ons só lief vir ŉ V8?Ek het al hier gepraat oor Ford se Mustang… ŉ paar keer. Toe ek die eerste keer so drie jaar gelede met ŉ Mustang gery het, was ek nie oortuig nie. Ek’t wel onlangs die Mustang Mach 1 gery en ek moet sê dis ŉ fantastiese ryding. Nie noodwendig die vinnigste nie, óf die motor met die beste padhouvermoë op aarde nie, maar daar is iets in oorvloed… karakter. Soos ek met die ’Stang huis toe ry en in my woonbuurt inbeweeg, begin die koppe draai. Almal kyk. Ek probeer dink… hoekom is ons só lief vir ŉ Mustang? Ek dink daar is ŉ paar elemente. Eerstens, dis ŉ Ford – en talle Afrikaners het grootgeword met Ford as handelsmerk in die huis. Tweedens, dis ŉ V8. ŉ Harde, brullende, pragtige V8. Dié V8 bied 338 kW en 529 Nm… maar dis net syfers. Dis die geluid. En voor die tyd van turbo’s was daar net een ding vir krag – ŉ V8. Die Amerikaners het ŉ gesegde: “There’s no replacement for displacement!” Hoe groter, hoe beter. Vriende en kennisse ry verby die huis en almal stuur ŉ boodskap, is julle tuis: kan ons kom kyk? Die Mach 1, soos hy in die oprit staan, betower almal wat verbyry. Daar is min karre wat dít kan doen. Ek begin redes uitdink oor hoekom ek vinnig winkel toe moet gaan of vinnig iewers heen moet rits… net om tyd met die Mustang deur te bring. ŉ Pel se swaer is ŉ fanatikus. Hy’t al oor die jare heen ŉ klomp V8’s gebou, en my pel vra vir my of ek asseblief daar sal gaan draai. Ek laai die drie kinders in die Stang en ons vat die pad Pretoria-Noord toe. Op die N4 begrawe ek die versneller en ŉ mens is beïndruk deur die naelloopskoene wat die Mustang wegsteek. Soos ons in die swaer se oprit stop, kan jy die bewondering op sy gesig sien. Dis bitter spesiaal. Ek vat hom vinnig om die blok en hy sê dat absoluut geen van sy V8’s wat hy gehad het by die Mach 1 kers sal kan vashou nie. Hy’s vas oortuig dat die ’Stang sy Transam in trurat sal wegry! Op pad om die Ford veilig by die kantoor te bêre sit ek die Mustang vir die eerste keer in sy drag-modus. Klim op die remme en probeer lanseerbeheer aktiveer. Die Mustang bars los in ŉ fantastiese burnout soos die agterwiele tol trek die rook. My oudste se mond hang oop. Skielik is ek die coolste pappa op aarde, al voel ek bitter skuldig oor die duur rubber wat nou gemors op die teer lê! Deur die middestad kom ons twee jong latte in ŉ Golf R teë wat wil resies hou. Die Mustang ry nie die Golfie maklik weg nie, maar hy doen – net-net. Een ding is wel seker, die twee in die Golf het ŉ groter glimlag op hul gesigte oor die fantastiese geluide wat uit die Mach 1 se uitlaatpype kom eerder as oor die feit dat hul Golfie so naby kon bly. Dit val my toe by. Ek is nou 38 jaar oud, en ek begin hunker na die ou dae. Eenvoudiger dae. Ek dink baie mense doen dieselfde, en die Mustang is ŉ herinnering aan ŉ tyd toe Amerikana alles was. Texas, country, dans, musiek en ŉ brullende V8. Daar is honderde tegniese redes hoekom die Mach 1 beter is as ŉ gewone Mustang, maar ongelukkig is almal reeds verkoop. Daar is egter ŉ oplossing – koop ŉ gewone Mustang en geniet self jou klein stukkie nostalgie.